SKRIFTLIG FORESPØRGSEL E-3041/02

af Paulo Casaca (PSE) til Kommissionen

(24. oktober 2002)

Om: Kommissionens indledning af en procedure ved Domstolen angående betingelserne for offentlige tjenesteydelser på Azorerne

Ifølge avisen Correio dos Açores af 12. oktober 2002 har Kommissionen besluttet at indbringe den portugisiske stat for Domstolen for bl.a. at have misligholdt sin forpligtelse til at levere offentlige tjenesteydelser på mindst fem af øerne i Azorerne til de samme priser, som er pålagt cabotage-virksomhederne mellem Azorerne og fastlandet.

Til trods for hyppig telefonkontakt den 14. oktober var Generaldirektoratet for Transport ude af stand til at bekræfte hhv. dementere denne oplysning.

Kommissionen bedes på denne baggrund besvare følgende:

- Har Kommissionen allerede foretaget en undersøgelse af de følger, en liberalisering af markedet vil få for priserne, regelmæssigheden og pålideligheden af varetransporten til de mindste og mest afsidesliggende øer i Azorerne?

- Har Kommissionen på grundlag af disse undersøgelser eller på andre måder kunnet vise, at den er i stand til at opfylde sine forpligtelser med hensyn til territorial samhørighed, som fremgår af traktatens artikel 16, hvis forpligtelserne til at levere offentlige tjenesteydelser på de mindste og mest afsidesliggende øer i Azorerne ikke længere findes?

- Kan Kommissionen oplyse af hvilken årsag den i sit svar af 8. juni 2001 på min forespørgsel E-1196/01(1) nægtede at indtage noget standpunkt, hvad angår overholdelsen af lovgivningen om offentlige tjenesteydelser på de portugisiske øer, med den begrundelse, at det i første omgang påhviler de nationale myndigheder at tage stilling til situationen, og hvorfor den nu tilsyneladende handler diametralt modsat?

(1) EFT C 318 E af 13.11.2001, s. 222.

Svar afgivet på Kommissionens vegne af Loyola de Palacio

(11. december 2002)

De informationer, der blev offentliggjort i Correio dos Açores, er fejlagtige.

Det stemmer, at der er blevet indledt en overtrædelsesprocedure mod det portugisiske lovdekret no 194/98 af 10. juli 1998 om cabotagesejlads. Den 26. juli 2001 sendte Kommissionen en begrundet udtalelse til de portugisiske myndigheder og opfordrede disse til at ændre teksten til lovdekretet for at bringe dette i overensstemmelse med Rådets forordning (EØF) nr. 3577/92 af 7. december 1992 om anvendelse af princippet om fri udveksling af tjenesteydelser inden for søtransport i medlemsstaterne (cabotagesejlads)(1).

Derimod har Kommissionen på indeværende tidspunkt ikke besluttet at indbringe sagen for Domstolen, da de portugisiske myndigheder har lovet at ændre den omstridte lovtekst.

Kommissionen vil gerne understrege den betydning, den tillægger den offentlige søfartstjeneste.

I henhold til forordningen om cabotagesejlads kan medlemsstaterne pålægge offentlige serviceforpligtelser for at sikre, at der er en tilstrækkelig, regelmæssig trafikbetjening af øerne. Forordningen kræver dog af medlemsstaterne, at der i den forbindelse ikke sker forskelsbehandling mellem Fællesskabets rederier.

Tvisten mellem Kommissionen og de portugisiske myndigheder vedrører ikke selve princippet om offentlig tjeneste (Kommissionen anerkender nødvendigheden af at sikre en tilstrækkelig trafikbetjening af øerne i øgruppen Azorerne), men måden princippet anvendes på i praksis. Det er således ikke nødvendigt at foretage nogen undersøgelse fra Fællesskabets side.

For så vidt angår Kommissionens svar på skriftlig forespørgsel E-1196/01 fra det ærede medlem, som blev stillet den 8. juni 2001 og vedrørte problemerne i forbindelse med anvendelsen af lovdekret 194/98, for så

vidt angår søtransporttaksterne, blev det anført, at det er de nationale myndigheder og ikke Kommissionen som har kompetence til at håndhæve den nationale lovgivning. Spørgsmålet om forkert anvendelse af lovdekretet er forskelligt fra spørgsmålet om, hvorvidt det stemmer overens med fællesskabsretten eller ikke, hvilket er genstand for den ovenfor anførte overtrædelsesprocedure.

(1) EFT L 364 af 12.12.1992.